Z A P I S N I K

sa 23. sjednice Upravnog vijeća Pučkog otvorenog učilišta Samobor održane 7.11.2023. s početkom u 16:30 sati u prostoru POU Samobor.

Nazočni članovi: Tihana Matijaščić, Alen Polo, Nikolina Šimunović

Ostali nazočni: ravnateljica POU Samobor, nova sindikalna povjerenica, zapisničarka.

Članovi Upravnog vijeća POU Samobor utvrdili su da postoji kvorum i da se mogu donositi pravovaljane odluke te su jednoglasno prihvatili predloženi

DNEVNI RED

1. Verifikacija zapisnika s prethodne sjednice
2. Donošenje Prijedloga Financijskog plana za 2024. godinu s projekcijama
3. Razno

Ad 1.

Članovi Upravnog vijeća jednoglasno prihvaćaju Zapisnik s 22. sjednice UV-a u tekstu datom za sjednicu.

Ad 2.

Ravnateljica obavještava članove UV-a da je prijedlog financijskog plana usuglašen s Gradom. Kada Gradsko vijeće prihvati prijedlog, UV-e donosi Financijski plan za 2024. godinu. Za sljedeću smo godinu dobili više sredstava za: zapošljavanje jedne osobe, opremu, sve sadašnje i nove programe, sanaciju plesne dvorane, sanaciju poda pozornice u kinu. Treba nam informacija za koje smo radno mjesto dobili sredstva (voditelj Centra za mlade, muzejski pedagog, osoba za marketing) jer, ukoliko se radi o mjestu koje nije predviđeno Pravilnikom o radu, morat ćemo mijenjati Pravilnik.

Predsjednica UV-a traži ravnateljicu da joj pošalje upit koji će onda ona proslijediti Gradu.

Ravnateljica dalje iznosi da smo tražili povećanje svih koeficijenata za 0,20 što nije veliko financijsko povećanje.

Predsjednica UV-a iznosi da je osnovica za obračun plaće za 2024. podignuta s 500 € na 550 €. Morat ćemo hitno mijenjati koeficijente radi propisane minimalne plaće u RH propisane za 2024. godinu.

Ravnateljica iznosi da mi, od svih ustanova Grada, imamo najniže koeficijente što je nepravedno i ta situacija bi se što hitnije trebala riješiti. Osim prije navedenoga za što smo dobili dodatna sredstva, tražili smo i zakup jumbo pozicija što nam nije odobreno. Grad ima svoje pozicije koje je dao u koncesiju, a mi ih onda koncesionaru skupo plaćamo. Tražili smo i edukativnog rehabilitatora kao vanjskog suradnika što nam također nije odobreno. Predložili smo i neke stvari koje zapravo nisu naše, ali su uz nas vezane kao što je uređenje dijela Centra za mlade (skladište, prostor za domjenke) i učionica na otvorenom kod Centra za što su zainteresirane i srednje škole, ali ta dva projekta moraju ući u Proračun Grada Samobora. Isto tako smo predložili i prijevoz za učenike područnih škola tzv. „kulturni autobus“ koji bi prevozio djecu na neki program svih ustanova u kulturi Grada što bi povećalo dostupnost kulturnih sadržaja učenicima.

Članovi UV-a jednoglasno donose Prijedlog Financijskog plana POU Samobor za 2024. godinu s projekcijama za 2025. i 2026. godinu s pripadajućim Obrazloženjem, usklađen s Proračunom Grada Samobora za razdoblje 2024.-2026. godine.

Ad 3.

Ravnateljica obavještava članove UV-a da smo zaposlili zamjenu za radnika koji je na dugotrajnom bolovanju. Na zgradi na Trgu Matice hrvatske 3 je uređena fasada. U listopadu smo imali izuzetno kvalitetne projekte. Ističe izložbu Pohvala pticama koja je otvorena do 3.12. i svakako je treba pogledati. Završila je Samoborska glazbena jesen, pokrenuli smo novi krug Mojeg malog kina za učenike OŠ, nastava financirana u programu Moj vaučer ide u 12 grupa polaznika. Čeka nas sistematizacija radnih mjesta.

Predsjednica UV-a predlaže da pričekamo Grad s prijedlogom sistematizacije.

Ravnateljica predlaže da u sistematizaciju stavimo sva radna mjesta koja želimo i trebamo, što ne znači da sva moraju biti popunjena pa nećemo stalno morati donositi nove sistematizacije.

Nova sindikalna povjerenica iznosi da je održana sjednica sindikalne podružnice na kojoj je izraženo veliko nezadovoljstvo plaćama, podržava ravnateljičin prijedlog za izradu nove sistematizacije obzirom da se opseg posla i odgovornost radnika stalno povećava. Svjesni smo da se plaće neće izjednačiti s gradskim plaćama, ali ponovno naglašava veliko nezadovoljstvo radnika POU Samobor.

Članovi UV-a primili su na znanje dane informacije.

Više nije bilo pitanja te predsjednica zaključuje sjednicu u 17:00 sati.

.